Familie wis eers nie dis Shandoline se lyk in puttoilet | Netwerk24
Deur Kaydene Davids 10 Desember 2019 16:26
Die Keimoes-gemeenskap het Dinsdag in groot getalle by die landdroshof saamgetrek waar die vermeende moordenaar van Shandoline Jonkers verskyn het.Foto: Verskaf
Jo-Anne Maasdorp sê min het hulle toe geweet dat dit haar niggie Shandoline Jonkers (19) se lyk is.
Sy sê die familie, onder wie Shandoline se voog en bejaarde oupa, Jacobus Bok, het met skok uitgevind dat dit háár lewe was wat so wreed kortgeknip is.
Shandoline se lyk is Sondagaand in ’n puttoilet in Gamakor gekry. Na verneem word, is haar nek glo gebreek voordat haar lyk in stukke opgekap en in ’n puttoilet langs ’n sinkhuis in dié woonbuurt gegooi is.
Die vermeende moordenaar is aan hulle bekend en woon nie ver van Bok se huis af nie.
Shandoline JonkersFoto: Verskaf
Rodian Williams (25), die eienaar van die sinkhuis, is kort daarna in hegtenis geneem en het Dinsdag in die landdroshof op dié Noord-Kaapse dorp verskyn. Sy verhoor is tot 2 Maart uitgestel.
Maasdorp sê haar hart breek vir Shurice, Shandoline se vyfjarige dogter.
“Sy het onophoudelik geskree toe ons haar van haar ma se dood vertel. Hoewel sy nog klein is, verstaan sy dat sy nie weer haar ma gaan sien nie.”
Maasdorp sê die meeste van die familie het Dinsdag die hofsitting bygewoon en was woedend toe Williams met ’n baadjie oor sy gesig die hofsaal binnekom.
“Hy toon geen berou nie.”
Sy het Shandoline as ’n stil, skamerige jong vrou beskryf wat altyd gehelp het waar sy kan.
Maasdorp sê Bok ontvang eers berading voordat hy sy kleindogter gaan uitken.
Sy sê daar is steeds so baie onbeantwoorde vrae oor die moord.
“Vrae soos hoe het hul paaie gekruis? Hoekom het hy haar so wreed vermoor?”
Meer oor: Moord | Keimoes | Puttoilet